

VLADA REPUBLIKE HRVATSKE

Zagreb, 10. lipnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Nacionalne strategije za održive operativne programe proizvođačkih organizacija u sektoru voća i povrća za razdoblje od 2021. do 2023. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

***PRIJEDLOG***

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj dana \_\_\_\_\_\_\_\_\_\_ 2020. donijela

**O D L U K U**

**o donošenju Nacionalne strategije za održive operativne programe proizvođačkih organizacija u sektoru voća i povrća za razdoblje od 2021. do 2023.**

**I.**

Donosi se Nacionalna strategija za održive operativne programe proizvođačkih organizacija u sektoru voća i povrća za razdoblje od 2021. do 2023., u tekstu koji je Vladi Republike Hrvatske dostavilo Ministarstvo poljoprivrede aktom KLASE:\_\_\_\_\_\_\_\_\_\_, URBROJA:\_\_\_\_\_\_\_\_\_\_\_\_\_, od \_\_\_\_\_\_\_\_\_\_\_\_\_\_\_2020.

**II.**

Sredstva za provedbu Nacionalne strategije iz točke I. ove Odluke osigurana su u Državnom proračunu Republike Hrvatske za 2020. i projekcijama za 2021. i 2022. godinu, u okviru proračunske glave 06005 Ministarstva poljoprivrede, na aktivnosti A821058 ZPP - mjere uređenja tržišta poljoprivrednih proizvoda, izvoru financiranja 12 - Sredstva učešća za pomoći te izvoru financiranja 551 - Europski poljoprivredni jamstveni fond (EAGF) u sljedećim iznosima:

* 2.100.000,00 kuna u 2021.
* 2.200.000,00 kuna u 2022.

Za provedbu Nacionalne strategije iz točke I. ove Odluke u 2023. financijska sredstva će se planirati u skladu sa smjernicama ekonomske i fiskalne politike Vlade Republike Hrvatske te Uputi za izradu prijedloga Državnog proračuna Republike Hrvatske za naredno razdoblje.

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede da na svojim mrežnim stranicama objavi Nacionalnu strategiju iz točke I. ove Odluke.

**V.**

Ova Odluka stupa na snagu danom donošenja.

 PREDSJEDNIK

 mr. sc. Andrej Plenković

**OBRAZLOŽENJE:**

Unatoč povoljnim agroekološkim uvjetima za proizvodnju voća i povrća, postojeća proizvodnja u Republici Hrvatskoj je nedostatna i najčešće cjenovno nekonkurentna uvoznom voću i povrću, dok je izvoz domaćeg, svježeg i prerađenog voća i povrća uglavnom količinski i vrijednosno nizak. Nedostatna proizvodnja, prije svega za potrebe hrvatskog tržišta, posljedica je usitnjenih proizvodnih površina, neuređene proizvodne infrastrukture, i niskog udjela površina za proizvodnju voća i povrća u ukupnim površinama za biljnu proizvodnju, visokih ulaznih troškova proizvodnje, niskog udjela površina pod sustavima za navodnjavanje i sustavima za zaštitu od tuče i mraza, upotrebe zastarjele tehnologije niske energetske učinkovitosti i okolišne prihvatljivosti. Uzimajući u obzir prosječnu veličinu i strukturu gospodarstava prema razredima korištene poljoprivredne površine i razredima ekonomske veličine gospodarstava, poljoprivredna gospodarstva mogu se okarakterizirati kao relativno mala što u konačnici zasigurno značajno utječe na manju konkurentnost na tržištu, a time i slabiju ekonomsku održivost poljoprivrednog gospodarstva. Jedan od značajnih razloga slabe konkurentnosti na tržištu je i nizak stupanj organiziranosti proizvođača. Udruženja proizvođača primarnih poljoprivrednih proizvoda karakteriziraju relativno mali broj članova i niska vrijednost utržene proizvodnje.

Nacionalnom strategijom utvrđuju se pravila kojima se osigurava učinkovita provedba operativnih programa priznatih organizacija proizvođača i njihovih udruženja u sektoru voća i povrća. Nacionalna strategija primjenjuje se na odobrene operativne programe koje provode priznate proizvođačke organizacije i njihova udruženja od 1. siječnja 2021. do 31. prosinca 2023. godine. U skladu sa člankom 33. stavkom 1. Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 operativni programi proizvođačkih organizacija u sektoru voća i povrća traju tri godine.

Nacionalnom strategijom u sektoru voća i povrća osigurava se dodjela financijskog doprinosa iz Europskog fonda za jamstva u poljoprivredi operativnim fondovima proizvođačkih organizacija i njihovih udruženja u sektoru voća i povrća u svrhu provedbe njihovih višegodišnjih operativnih programa. Operativni program proizvođačke organizacije, kao respektabilne, tržišno konkurentne proizvođačke jedinice, predstavlja plan u kojemu su detaljno opisane mjere i aktivnosti koje ista planira poduzeti kako bi postigla zadane ciljeve. Učinkovita provedba koncizno strukturiranih i mjerljivih operativnih programa doprinosi ostvarivanju sljedećih prioriteta i ciljeva Nacionalne strategije:

1. Tržišna orijentiranost, pozicioniranje i konkurentnost
2. Održiva proizvodnja i učinkovito upravljanje prirodnim resursima
3. Ublažavanje posljedica nepovoljnih tržišnih uvjeta i posljedica klimatskih promjena

Za provedbu Nacionalne strategije osigurat će financijska sredstva u Državnom proračunu Republike Hrvatske unutar Financijskog plana Ministarstva poljoprivrede na poziciji A821058 ZPP- mjere uređenja tržišta poljoprivrednih proizvoda izvoru 12 - Sredstva učešća za pomoći te izvoru 551 - Europski fond za garancije u poljoprivredi prema sljedećim iznosima:

* 2.100.000,00 kuna u 2021. godini
* 2.200.000,00 kuna u 2022. godini

Za provedbu Nacionalne strategije iz točke I. ove Odluke u 2023. godini financijska sredstva će se planirati u skladu sa smjernicama ekonomske i fiskalne politike Vlade Republike Hrvatske te Uputi za izradu prijedloga Državnog proračuna Republike Hrvatske za naredno razdoblje.